Inkluderende feminisme-initiativet ble etablert i 2022 av en gruppe feminister som svar på transfobi og antigenderpopulisme i det norske samfunnet, og for å bygge en bred og inkluderende feministisk bevegelse i Norge, som arbeider på grunnlag av menneskerettighetene og respekt for alles menneskeverd. IFIs verdidokument understreker at «feminisme må være basert på menneskerettighetene, og de alltid utviklende kampene til utsatte minoriteter». Organisasjonen sprang ut av det uformelle nettverket Inkluderende feminisme, som ble etablert i 2020 og som per 2024 hadde rundt tusen medlemmer. Nettverket Inkluderende feminisme hadde i stor grad røtter i et bredt og tverrpolitisk «Opprop for inkluderende kvinnekamp» som ble publisert av 2 476 feminister i 2020. Oppropet ble i 2023 fulgt opp av et feministisk opprop mot transfobi, som 2 611 feminister sto bak. En rekke av undertegnerne har bakgrunn i akademisk feminisme og kjønnsforskning, og den daværende likestillingsministeren – Anette Trettebergstuen – stilte seg bak oppropet.